नितिन के दिए गुलाब ने नैना के दिल की धड़कनें बढ़ा दीं, वो उसके दिल की बात जानना चाहती है
सभी नितिन को गेट पर ही उठाकर 'बर्थडे बॉम्ब’ देने लगे। नैना ने कैंडल्स जलाकर उसे केक काटने को कहा और दूसरे हाथ में आईपीएल मैच की टिकटें लहराकर दिखाने लगी।
“यह लगा सिक्सर! सचिन के बल्ले से निकला मुकाबले का पहला सिक्स! बेहतरीन फ्लिक शॉट बल्लेबाज के हाथों का कमाल देखिए। यहां बल्लेबाज ने बॉलर की पैड्स लाइन पर डाली गई गेंद को लेग साइड की तरफ फ्लिक किया। बल्ले और गेंद के मिलन की शानदार टाइमिंग और गेंद गई बाउंड्री के पार... और मिला सिक्स। हिप-हिप हुर्रे...!”
कुछ इस तरह कमेंट्री कर रहा था नितिन। सचिन और नितिन दोनों ऑफिस में क्रिकेट खेल रहे थे। क्रिकेट तो नितिन के रोम-रोम में बसा था। जब देखो, जहां देखो जगह मिलते ही किसी भी चीज को बैट और बॉल बना लेता था नितिन। अगर आईपीएल, टी-20 या टेस्ट सीरीज चल रही हो और ऑफिस में बॉस छुट्टी पर हो, तब तो नितिन को सचिन के साथ ऑफिस के कॉरिडोर में मैच खेलना ही होता था।
उस दिन भी ऑफिस में नोटपैड को बैट बनाया गया और प्रिंटर के A4 शीट्स का कचूमर निकालकर बनाई गई बॉल। अब बैट और बॉल दोनों तैयार थे। सचिन बैटिंग मोड में था और नितिन हमेशा की तरह पहले बॉलिंग करते-करते कमेंट्री भी कर रहा था। ऑफिस की कुछ लड़कियां फील्डिंग मोड में आ गईं। बस नैना थी जो दूर से नितिन की कमेंट्री सुनकर हंसे जा रही थी, पर वह अपनी सीट से ही चिपकी बैठी थी।
स्विंग एंड मिस! काफी जोर से बल्लेबाज सचिन ने अपना बल्ला घुमाया, लेकिन गेंद से संपर्क नहीं हो सका।
अब यह अगली गेंद! शानदार गेंदबाजी करते हुए नितिन ने बल्लेबाज को चकमा दिया और यह रन आउट...। बस फिर क्या था, फील्डर्स और सीट पर बैठी नैना ने तालियां बजाते हुए नितिन का सपोर्ट किया।
शोर की वजह से दूसरे डिपार्टमेंट वालों ने शिकायत की तो एचआर टीम से कॉल आने लगे। तब जाकर मैच का हुल्लड़ शांत हुआ पर नितिन की बल्लेबाजी धरी की धरी रह गई।
नितिन मायूस होकर नैना के पास जाकर बैठ गया।
“वाह नितिन तुम शानदार कमेंट्री करते हो। यहां कहां आईटी प्रोफेशन की 9-टू-6 जॉब में धूल चाट रहे हो! तुम्हें तो आईपीएल की टीम में होना चाहिए था,” नैना ने उसकी तारीफ करते हुए कहा।
“मम्मी-पापा ने समझा नहीं और मैंने भी उनसे अपने लिए लड़ा नहीं। अब जाकर लगता है कि मुझे अपने सपने को जीना चाहिए था,” नितिन ने अपने मन की बात नैना से शेयर की।
“अभी भी देर नहीं हुई है नितिन। इंडियन क्रिकेट टीम का हिस्सा न सही, पर तुम एक ग्रूप बनाकर मैच ऑर्गनाइज कर सकते हो। जीना तो है ही… तो क्यों न अपने सपनों के साथ जिओ!” नैना ने उसे हौसला दिया।
“वॉट एन आइडिया, नैना! तुस्सी ग्रेट हो, सच मुझे यह सूझा ही नहीं।”
“अरे ग्रेट-व्रेट मत कहो। अब क्रिकेट लवर्स को ढूंढ कर ग्रुप बनाना स्टार्ट करो। शहर के स्टेडियम कुछ फीस लेकर फ्रेंडली मैच खेलने की परमिशन देते हैं। तुम इसे इसी वीकेंड में ही प्लान कर सकते हो।”
“ओ, दैट्स ग्रेट यार। सच में तोहफा कबूल करो।” इतने में नितिन ने ऑफिस वास से फूल निकालकर नैना की तरफ बढ़ाया।
नैना फूल पकड़ते हुए शर्मा गई।
“बस-बस… शर्माने की एक्टिंग न कर नैना। तुम पर शर्माना बिल्कुल नहीं जंचता,” हंसता हुआ नितिन अपनी सीट पर जा बैठा।
नैना ने पेन होल्डर में उस फूल को रख दिया और दिन भर उसे निहारती रही। आज बॉस नहीं थे तो काम वैसे ही न के बराबर होना था और दूसरा नितिन का इस तरह से फूल देना नैना को एक अलग एहसास से भर गया। नैना को नितिन शुरू से मन ही मन अच्छा लगता था। उसका खुशमिजाज होना, बात बात पर मजाक करना और साथ में केयरिंग भी होना नैना के मन को छू जाता।
चल नैना, किस ख्वाब में डूबी बैठी है। पूजा ने कोहनी मार कर नैना से पूछा, “क्रिकेट से ही पेट भर गया क्या? लंच करने नहीं चलेगी?”
नैना को अचानक एहसास हुआ कि पेन स्टैंड पर रखे फूल को निहारते-निहारते लंच टाइम हो चुका था।
उस दिन नैना का काम में मन नहीं लगा और वह घर जल्दी घर चली गई। पूरी शाम उसने नितिन के बारे में ही सोचकर गुजार दी।
सोने की तैयारी कर रही थी कि तभी फोन पर ‘टिंग’ से मैसेज का अलर्ट आया। उसने देखा रात के 1 बज गए थे।
‘सुन मोटी!’ नितिन कभी-कभी नैना को मोटी भी कहता था।
नैना ने कभी टोका नहीं, तो नितिन ने भी 'मोटी’ कहना बंद नहीं किया।
नितिन का वॉट्सऐप पर मैसेज था। ‘टीम बन गई है, सभी बहुत एक्साइटेड हैं मैच खेलने के लिए।’
‘अरे, इतनी जल्दी! ये सब कैसे हुआ?’ नैना ने मैसेज किया।
‘कल तुम्हें अपडेट देता हूं। अभी सो जाओ,’ अगले ही मैसेज में नितिन ने सीधा नैना को सोने का इशारा कर दिया था।
नैना की आंखों में अभी तक नींद भरी थी, पर नितिन के मैसेज ने उसकी नींद ही उड़ा दी। उसे लगा, आज तो रतजगा हो होगा।
अगले दिन ऑफिस में नितिन सुबह से ही बिजी था। नैना से उस दिन उसकी कोई बात नहीं हुई।
नैना को मन ही मन खराब लग रहा था कि आज नितिन को क्या हो गया? नैना जानती थी कि वह बिजी है पर उसका मन यह मानने को राजी नहीं था।
अचानक उसे याद आया कि उसके भाई ने बताया था कि फिरोजशाह कोटला स्टेडियम, दिल्ली में भी आईपीएल का मैच होना है और नितिन का बर्थडे भी तो आने वाला है, तो क्यों न नितिन को उसके बर्थडे पर सरप्राइज दिया जाए।
बस, फिर क्या था? मिनटों में उसने ऑफिस टीम के साथ लाइव मैच देखने का प्लान सेट किया।
सबसे अच्छी बात यह रही कि जिस दिन नितिन का बर्थडे था, उस दिन भी दिल्ली में मैच खेला जाना था। नैना को इससे बेटर आइडिया नहीं सूझा।
उसने पेटीएम पर मैच के टिकट बुक करके राहत की सांस ली और अपने काम में जुट गई।
दो दिन बाद नैना ने ऐसे ही पूछा कि तुम्हारे बर्थडे सेलिब्रेशन की ऑफिस में तगड़ी प्लानिंग चल रही है नितिन।
“क्या कह रही हो नैना? मैं उस दिन लीव पर हूं। प्लीज सबको बोल देना कि मैं ऑफिस में नहीं रहूंगा।”
“पर नितिन ऐसा क्या है? घर पर क्या करोगे?”
“अरे, तुम्हें नहीं पता क्या? दिल्ली में मैच है उस दिन। मैं मैच देखने जाऊंगा और वीकेंड पर तो तुम्हारे कहने पर बनाए गए नए ग्रुप के साथ मैच है, मेरे बर्थडे की प्लानिंग यही है।” यह कहते हुए नितिन हंसता हुआ अपनी सीट पर बैठ गया।
नैना सन्न रह गई थी। उसने तो मैच की टिकट्स खरीद ली थी। वह भी पूरे सात लोगों की। बाकी लोगों से तो पूछकर ही उसने टिकट लिए थे, पर नितिन के लिए सरप्राइज के तौर पर इसे छिपाकर रखा गया था।
“अब, टिकट्स का क्या होगा?” खुद से नैना बुदबुदाई। प्यार में पागल हो गई है, बुद्घू। नैना एक बार फिर से उदास हो गई थी।
नितिन के बर्थडे से ठीक एक दिन पहले की बात है। ऑफिस में नितिन हेड डाउन किए बैठा था। इतने में नैना की एंट्री हुई और उसने चौंकते हुए पूछा, “क्या हुआ नितिन?”
नितिन ने सिर उठाते हुए कहा, “कुछ नहीं यार! कल के मैच की टिकट्स सोल्ड आउट हैं। मैंने दोस्त को बुक करने कहा था, मगर वह भूल गया। कब से ट्राई कर रहा हूं, टिकट ब्लैक में भी नहीं मिल रहे हैं। मेरा तो दिन भी खराब हो गया है। सीएल भी अप्रूव हो गई है, अब पूरा दिन घर पर बोर होऊँगा।”
नैना से नितिन का यूं उदास चेहरा देखा नहीं गया। वो बोली, “सुनो, नितिन तुम ज्यादा मत सोचो। कल ऐसा करते हैं, हम सब तुम्हारा बर्थडे कहीं बाहर सेलिब्रेट करते हैं।”
“अरे, नहीं यार प्लीज! मुझे अकेले ही रहना है। मेरा मूड बहुत ऑफ है, प्लीज तुम जाओ काम करो! वरना 'वायरस’ आ जाएगा।” यहां नितिन के सभी कलीग्स बॉस को पीठ पीछे 'वायरस’ ही बोलते हैं।
बस, नैना भी अपनी सीट पर आ गई। पर मन ही मन बहुत खुश हुई कि उसने जो नितिन का बर्थडे का प्लान बनाया था, वह अब कामयाब हो पाएगा।
बस रात को 12 बजे नैना ने नितिन को बर्थडे विश करने को कॉल किया।
नितिन ने उसका कॉल रिसीव नहीं किया। कई मैसेज भेजे, पर कोई भी ब्लू टिक नहीं हुए।
नैना की टेंशन बढ़ गई ऐसा कभी नहीं हुआ कि नितिन मैसेज या कॉल का जवाब न दे।
नैना ने सोचा वह केक लेकर सीधे नितिन के घर पहुंच जाएगी। उसने तुरंत बाकी दोस्तों को फोन लगाकर नितिन के घर पहुंचने को कहा।
नैना, नितिन का फेवरेट पान फ्लेवर केक लेकर उसके घर के सामने थी। सभी फ्रेंड्स वहां इकट्ठे हो गए। सबने मिलकर डोरबेल बजाई। नितिन ने नींद में दरवाजा खोला और यह क्या? सभी नितिन को गेट पर ही उठाकर 'बर्थडे बॉम्ब’ देने लगे। नैना ने कैंडल्स जलाकर उसे केक काटने को कहा और दूसरे हाथ में आईपीएल मैच की टिकटें लहराकर दिखाने लगी।
मैच के टिकट्स देखते ही नितिन ने नैना को बांहों में भर लिया और उसे चूमते हुए ‘थैंक यू’ कहा।
यह नजारा देखते ही सब फ्रेंड्स नितिन को बर्थडे विश करना भूल कर सीटियां बजाने लगे। सीटियों का शोर सुनकर नितिन की मम्मी भी आ गई थी और उन दोनों को इस तरह लिपटे देख कर मुस्कुरा उठी थी।
- गीतांजलि
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें